DTAC-TRUE ควงแขนเด้ง! รอความชัดเจน “แผนควบรวม” แถลงบ่ายนี้
DTAC-TRUE วิ่งคู่! นักลงทุนเข้าเก็งกำไร ช่วงรอความชัดเจน “แผนควบรวม” หลัง 2 ฝ่ายนัดแถลงร่วมกันบ่ายวันนี้
DTAC -TRUE วิ่งคู่! นักลงทุนเข้าเก็งกำไร ช่วงรอความชัดเจน “แผนควบรวม” หลัง 2 ฝ่ายนัดแถลงร่วมกันบ่ายวันนี้
22 ก.ค. 2565

ผู้สื่อข่าวรายงานว่า วันนี้ (22 ก.ค. 65) สองหุ้นสื่อสารอย่างหุ้น TRUE-DTAC บวกขึ้นมาตอบรับการแถลงแผนงานความร่วมมือในช่วงบ่ายวันนี้ หลังจากแผนการควบรวมกิจการอยู่ระหว่างรอการอนุมัติจากหน่วยงานกำกับดูแล
ทั้งนี้เมื่อเวลา 10:41 น. ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 47.75 บาท บวก 0.50 บาท หรือ 1.06% ทำจุดสูงสุดที่ระดับ 48.00 บาท ทำจุดต่ำสุดที่ระดับ 47.50 บาท ด้วยมูลค่าการซื้อขาย 108.37 ล้านบาท
ขณะที่บริษัท ทรู คอร์ปอเรชั่น จำกัด (มหาชน) หรือ TRUE  ราคาหุ้นอยู่ที่ระดับ 4.86 บาท บวก 0.02 บาท หรือ 0.41% ทำจุดสูงสุดที่ระดับ 4.92 บาท ทำจุดต่ำสุดที่ระดับ 4.86 บาท ด้วยมูลค่าการซื้อขาย 446.90 ล้านบาท
สำหรับ TRUE และ DTAC จะร่วมกันแถลงข่าว โดยนายศุภชัย เจียรวนนท์ ประธานคณะผู้บริหาร เครือเจริญโภคภัณฑ์ และ ประธานกรรมการ TRUE และนายซิคเว่ เบรคเก้ President and Chief Executive Officer (CEO) เทเลนอร์ กรุ๊ป ในเวลา 13:00 น.ของวันนี้
โดยการแถลงครั้งนี้ระบุหัวข้อ คือ ทิศทางอุตสาหกรรมระดับโลกสู่การปรับโครงสร้างธุรกิจทรู-ดี แทค คือ เทเลคอม-เทคโนโลยี หรือ Telecom-Tech Company พร้อมทั้งชี้แจงแนวทางขับเคลื่อนประเทศไทยเป็นศูนย์กลางด้านเทคโนโลยีระดับภูมิภาค และความมุ่งมั่นที่จะสร้างคุณค่าเพิ่มให้กับลูกค้าชาวไทยและสนับสนุนกลุ่มสตาร์ทอัพในไทยด้าน Ai, IoT และ Big data
อนึ่ง TRUE-DTAC อยู่ระหว่างรอการพิจารณาอนุญาตจากคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เพื่อให้ควบรวมกิจการกัน ขณะที่มีรายงานข่าวว่าแผนดังกล่าวน่าจะได้รับการพิจารณาภายในเดือน ส.ค.นี้